ครม.มีมติอนุมัติหลักการร่างพระราชกฤษฎีกาให้ รฟม. สามารถดำเนินกิจการรถไฟฟ้าในภูมิภาค เพื่อขับเคลื่อนโครงสร้างพื้นฐานด้านคมนาคมขนส่งของไทย
พลโท สรรเสริญ แก้วกำเนิด โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี มีมติอนุมัติหลักการร่างพระราชกฤษฎีกาให้การรถไฟฟ้าขนส่งมวลชนแห่งประเทศไทย หรือ รฟม. สามารถดำเนินกิจการรถไฟฟ้าในจังหวัดเชียงใหม่ จังหวัดพังงา และจังหวัดภูเก็ต พ.ศ. .... เพื่อสอดคล้องกับนโยบายของรัฐบาลที่จะขับเคลื่อนโครงสร้างพื้นฐานด้านคมนาคมขนส่งทั้งเส้นทางหลักและเส้นทางรอง เนื่องจากกฎหมายที่ใช้อยู่ในปัจจุบัน รฟม. สามารถดำเนินโครงการรถไฟฟ้าได้ภายในเขตกรุงเทพมหานครและปริมณฑลเท่านั้น ทั้งนี้เป็นผลมาจากที่ประชุมคณะรัฐมนตรีเมื่อปี 2555 ที่มีมติให้กระทรวงคมนาคม โดยสำนักงานนโยบายและแผนการขนส่งและจราจร หรือ สนข. ดำเนินการศึกษาออกแบบรายละเอียดโครงการพัฒนาระบบขนส่งในภูมิภาค โดยสรุประบบขนส่งในภูมิภาคทั้งจังหวัดเชียงใหม่และภูเก็ต เหมาะที่จะใช้ระบบหลักเป็นระบบรถไฟฟ้ารางเบา (Light Rail Transit) ซึ่งเป็นโครงการตามมาตรการ PPP Fast Track โดยกระทรวงคมนาคมมอบหมายให้ รฟม.เป็นเจ้าของโครงการ
ทั้งนี้ ที่ผ่านมา รฟม. ได้จัดประชุมรับฟังความคิดเห็นของผู้ที่เกี่ยวข้องโดยรวมเห็นด้วยกับการดำเนินโครงการระบบขนส่งมวลชนระบบราง และให้รฟม. เร่งดำเนินโครงการ